Turu töa u lan,
a töa tson hihatuts tara Lo tere Mosis e tuol sei me torohane nei e Iesu u rangatasei teka,
“Tson Hihatuts,
aha tego kati lia ba lia te luegou a nitöatöa te ka nitöana?”
Be Iesu e poeiena i tanen,
“Aha te ranga nena u Buku u Göagono?
Alö e mar atei mena mien ime?”
Ba nonei e poeiena,
“U Buku u Göagono e poeiena,
‘Alö go ngil koru a Tsunono i tamölö e Sunahan turu tori hoboto i tamölö nu namnamei na nitagala na u hakats hoboto i tamölö,
bate ngil has menami a tana katuun temar ngil mena milö a peisam.’”
Be Iesu e poeiena i tanen,
“Alö e ranga hamatskö mula.
Markato uu teka ba lö te töatöa hamana mou.”
Kaba a tson hihatuts tara Lo e ngil u katuun egi pei nonei a katuun a matskö,
ba nonei e rangatena e Iesu,
“Esi nonei a katuun tego ngili lia?”
Be Iesu e ranga palisina me poeiena,
“A töa katuun e la ban i Jerusalem me gala uana i Jeriko,
ba u kopkop e atung hohomie ren me lueier a mamanaka,
ba nori e laba naren.
Nonei tara pöata,
a töa pris turu Jiu e gala silaia tara maroro teka,
kaba pöata te tareien a katuun ba nonei e la hapalis ba nanen.
I murinen a töa Livai e gala sila hasia tara maroro teka,
kaba pöata te tareien a katuun ba nonei e la hapalis ba has nanen.
Kaba a töa toun Samaria e gala sila hasia tara maroro teka.
Ba pöata te tareien nonei a katuun me taatagi koru nanen.
Ba nonei ena hakis nena u uapi na uain tara man takiraha na man ngats i peisanen,
me pouenen.
Ba nonei e hose nen tara rongki i tanen me lu mena neien tara töa luman soho mena tara kap nanen.
Turu hamahö ba nonei e lousena a huol a denarius moni me hale neien a katuun terena luman soho me poeiena,
‘Pakoko hanigei a katuun teka.
Na te noue noen ta moni lel i tamölö,
ba lia temi palis poutse gouen tara pöata te sila pouts guma lia teka.’”
Be Iesu e pei lelena,
“Esi tara topisa katuun teka te ngil korui a tana katuun?”
Ba tson hihatuts tara Lo e poeiena,
“A katuun te taatagi naien.”
Be Iesu e poeiena i tanen,
“Bara.
Alö go markato has uu te mar kato uaien.”